Κανονισμός (ΕΚ) αριθ. 2040/2002 της Επιτροπής

της 15ης Νοεμβρίου 2002

σχετικά με τα μέτρα επιτήρησης όσον αφορά τις εισαγωγές ορισμένων κλωστοϋφαντουργικών προϊόντων καταγωγής Αραβικής Δημοκρατίας της Συρίας

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 517/94 του Συμβουλίου, της 7ης Μαρτίου 1994, περί κοινών κανόνων καταγωγής ορισμένων κλωστοϋφαντουργικών προϊόντων καταγωγής τρίτων χωρών τα οποία δεν καλύπτονται από διμερείς συμφωνίες, πρωτόκολλα ή άλλους διακανονισμούς ή άλλους κοινοτικούς κανόνες εισαγωγής(1), όπως τροποποιήθηκε τελευταία από τον κανονισμό (ΕΚ) αριθ. 1309/2002(2), και ιδίως το άρθρο 11 παράγραφος 1, στοιχείο β),

Εκτιμώντας τα ακόλουθα:

(1) Ο κανονισμός (ΕΚ) αριθ. 956/2001 της Επιτροπής(3), λήγει στις 17 Νοεμβρίου 2002.

(2) Η επιτήρηση που διεξήχθη κατά τους τελευταίους δεκαοκτώ μήνες έδειξε ότι η αύξηση των εισαγωγών στην Κοινότητα βαμβακερών νημάτων (κατηγορία 1) καταγωγής Αραβικής Δημοκρατίας της Συρίας σε πολύ χαμηλές τιμές, που έλαβαν χώρα κατά τα τρία τελευταία χρόνια (από μηδέν σχεδόν το 1996 σε 10 % των κοινοτικών εισαγωγών το 2000) έχει σταθεροποιηθεί μετά την καθιέρωση της επιτήρησης.

(3) Οι έρευνες που διεξήγαγε η Επιτροπή το 2001 και 2002 έδειξαν ότι η αύξηση της παραγωγικής ικανότητας της Συρίας και, παράλληλα, των εξαγωγικών πωλήσεών τους στην Ευρωπαϊκή Ένωση, συνδέονταν με την αύξηση της ικανότητας παραγωγής βαμβακερών νημάτων στη Συρία. Αυτές προορίζονται αποκλειστικά σχεδόν για εξαγωγές και προσανατολίζονται κυρίως στην αγορά της Κοινότητας. Επιπλέον, δεν μπορεί να αποκλειστεί το ότι η περαιτέρω αύξηση της ικανότητας παραγωγής θα καταλήξει σε νέα απότομη αύξηση των εξαγωγών της Συρίας προς την Ευρωπαϊκή Ένωση.

(4) Οι ίδιες έρευνες κατέληξαν επίσης στο συμπέρασμα ότι, μετά τη σημαντική αύξηση του όγκου εξαγωγών της Συρίας κατά την περίοδο 1998-2000, αυτές οι εξαγωγές είναι τώρα σταθερές, αλλά ακόμη σε σημαντικά επίπεδα, και ότι ο μέσος όρος των τιμών εξαγωγής της Συρίας προς την Ευρωπαϊκή Ένωση μειώθηκαν ακόμη και συγκαταλέγονται μεταξύ των χαμηλότερων τιμών εισαγωγής στην Κοινότητα.

(5) Λαμβανομένων υπόψη των συμπερασμάτων των ερευνών που διεξήχθησαν μέχρι σήμερα, και ειδικότερα της δυνατότητας να δημιουργήσει η Συρία νέα ικανότητα για την παραγωγή βαμβακερών νημάτων που θα οδηγήσει κατά τους προσεχείς μήνες σε περαιτέρω μείωση των τιμών και σε νέα αύξηση αυτών των εξαγωγών προς την Ευρωπαϊκή Ένωση, οι εισαγωγές στην Κοινότητα βαμβακερών νημάτων (κατηγορία 1) καταγωγής Αραβικής Δημοκρατίας της Συρίας, πρέπει επομένως να συνεχίσουν να παρακολουθούνται στενά. Είναι επομένως σκόπιμο να ανανεωθεί για περίοδο δεκαοκτώ μηνών ο μηχανισμός επιτήρησης που καθιερώθηκε με τον κανονισμό (ΕΚ) αριθ. 956/2001 της Επιτροπής. Κατά συνέπεια, τα βαμβακερά νήματα που αποστέλλονται από την Αραβική Δημοκρατία της Συρίας και τίθενται σε ελεύθερη κυκλοφορία στην Κοινότητα πρέπει να εισάγονται στην Κοινότητα υπό το καθεστώς επιτήρησης και να υπόκεινται στην υποχρέωση υποβολής εγγράφου εισαγωγής, όπως καθορίζεται στο άρθρο 14 παράγραφοι 1, 2, 3 και 4 του κανονισμού (ΕΚ) αριθ. 517/94.

(6) Για να μην διακοπεί το σημερινό καθεστώς εισαγωγής, είναι σκόπιμο να τεθεί σε ισχύ ο παρών κανονισμός στις 18 Νοεμβρίου 2002.

(7) Αυτά τα μέτρα συμφωνούν με τη γνώμη που εξέφερε η επιτροπή η οποία έχει συσταθεί από τον κανονισμό (ΕΚ) αριθ. 517/94,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Οι εισαγωγές στην Κοινότητα βαμβακερών νημάτων (κατηγορία 1), καταγωγής Αραβικής Δημοκρατίας της Συρίας, που τίθενται σε ελεύθερη κυκλοφορία στην Κοινότητα υπόκεινται σε εκ των προτέρων σύστημα επιτήρησης.

Άρθρο 2

Ο παρών κανονισμός αρχίζει να ισχύει στις 18 Νοεμβρίου 2002.

Ισχύει για περίοδο δεκαοκτώ μηνών.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 15 Νοεμβρίου 2002.

Για την Επιτροπή

Pascal Lamy

Μέλος της Επιτροπής

(1) ΕΕ L 67 της 10.3.1994, σ. 1.

(2) ΕΕ L 192 της 20.7.2002, σ. 1.

(3) ΕΕ L 134 της 17.5.2001, σ. 31.